GiliGold/VAD_KnessetCorpus huggingface dataset:
שאול יהלום: ולדעתי, אפשר תוך כמה שבועות להוציא מכאן יצירה שבאמת תעזור, כי אני רואה שיש נכונות מכל הגורמים.
שאול יהלום: צריך למצוא נכונות שלא תפגע, נכונות סבירה.
אופיר פינס-פז: קודם כול, נורא נעלבתי שבמשך כל השבוע פנו אלי אנשים וביקשו שלא תהיה הצבעה היום, כאילו שעל הצעת חוק מהסוג הזה אפשר לקיים הצבעה, אחרי שעה של דיון.
אופיר פינס-פז: זה שלא אמרתי לכם שלא תהיה הצבעה, זה כי רציתי להלחיץ אתכם.
אופיר פינס-פז: אבל ברור לגמרי שעל הצעת חוק מהסוג הזה אי-אפשר לקיים הצבעה אחרי דיון כל כך קצר באופן יחסי.
אופיר פינס-פז: אנחנו עוסקים באחד הנושאים הבעייתיים ביותר בשירות.
אופיר פינס-פז: ההוצאה לפועל, בסופו של דבר, זה שירות.
אופיר פינס-פז: בשירות הזה יש כמה מרכיבים: יש מרכיב של חייבים, מרכיב של זוכים, ומרכיב של מייצגים, מרכיב של בנקים ומרכיב של ציבור ויש פה ממשלה קודם כול.
אופיר פינס-פז: מאוד יכול להיות שקשה מאוד לתת מענה הוליסטי, כוללני, לתחלואים של ההוצאה לפועל, אבל ההוצאה לפועל זה מוסד דפוק עד היסוד במובן הזה שהוא לא מצליח להתמודד לאורך שנים עם המשימות שהוא חייב להתמודד אתן.
אופיר פינס-פז: ולא רק שהוא לא מצליח להתמודד, אלא הכול תופח ותופח, החובות תופחים, והכול גדל, והכול מגיע לממדים מפלצתיים.
אופיר פינס-פז: זה לא מקרה שמנסים כל הזמן להתמודד.
אופיר פינס-פז: אנחנו ודאי לא נצליח לתת תשובות לכל הדברים, אבל אנחנו חייבים לפחות לגעת בכל המרכיבים.
אופיר פינס-פז: המרכיב הראשון זה תפקוד ההוצאה לפועל ברמה הארגונית.
אופיר פינס-פז: אני משוכנע שההוצאה לפועל צריכה לתפקד כמו משרד ממשלתי, עם מנכ"ל.
אופיר פינס-פז: זה שבראש ההוצאה לפועל יכול להיות שופט, זה דבר אחר.
אופיר פינס-פז: יש דרג ביצועי, שחייב להיות עם כל הסמכויות וברמה המקצועית הגבוהה ביותר, וזה יהיה בחוק, אחר כך יהיו תקנות, כמובן, שאתם תחליטו איך עושים את זה, אבל חייב פה להיות שינוי דרמטי בתפקוד היומיומי ובהתמקצעות של הארגון הזה.
אופיר פינס-פז: לא במקרה עמדתי על כך שהחוב המצטבר יפורק לנושאים.
אופיר פינס-פז: שאול יהלום אמר, ובצדק, אדם שחייב עבור הלוואה, צריך לשלם, והרוב גם משלמים.
אופיר פינס-פז: מה שאי-אפשר להסכים לו, שהוא ישלם על מה שהוא לא חייב.
אופיר פינס-פז: אני אומר לכל הגורמים הנוגעים בדבר: אנחנו, חברי הכנסת, נתקלים באנשים, כמו האדם שבני מזגיני פירט את החוב שלו.
אופיר פינס-פז: הרי זה לא יכול להיות שאדם נכשל ב-30,000 שקלים ומוצא את עצמו חייב 100,000 שקלים.
אופיר פינס-פז: הרי אתם קוברים אותו.
אופיר פינס-פז: בא אדם, הוא מעל לקו העוני, ועושים אותו עני.
אופיר פינס-פז: בא אדם, מנסה להתמודד עם החוב שיש לו.
אופיר פינס-פז: אני לא מדבר על רמאים.
אופיר פינס-פז: לא עושים חוקים בשביל רמאים, בשביל רמאים יש משטרה.
דוידה לחמן-מסר: אין משטרה.
אופיר פינס-פז: דידי לחמן-מסר אומרת שאין משטרה, זו הכותרת של הדיון.
אופיר פינס-פז: מה את רוצה שאני אגיד לך?
אופיר פינס-פז: מחר נמצא אצלנו מפכ"ל המשטרה, תגידי לו שאין משטרה.
אופיר פינס-פז: תזכירו לי לצטט שאין משטרה.
אופיר פינס-פז: לא יכול להיות שאדם שלקח משכנתה, גם אם קפץ מעל הפופיק, זה לא בסדר, או שסתם לא הסתדר לו משהו בחיים, הוא לקח משכנתה, ופיטרו אותו מהעבודה, והוא לא מסוגל לעמוד בתשלומים.
אופיר פינס-פז: אנחנו במו ידינו מורידים אותו לאדמה במקום לעזור לו להתמודד עם החוב.
אופיר פינס-פז: אנחנו אומרים לו: אתה מהחוב הזה לא יוצא כל החיים שלך.
אופיר פינס-פז: זה בלתי נסבל.
אופיר פינס-פז: אם קרן החוב היתה בסביבות 5 מיליארדי שקלים, לא יכול להיות שהחוב המצטבר הוא 25 מיליארדי שקלים.
אופיר פינס-פז: לא מעניין אותי, לא ריבית פיגורים ולא שכר טרחת עורכי-דין ולא אגרות, זו לא פרופורציה סבירה.
אופיר פינס-פז: זו לא פרופורציה שאפשר להשלים אתה.
אופיר פינס-פז: אם החוב במקור היה 5 מיליארדי שקלים, הכול היה צריך להיות, לא יותר מאשר 10 מיליארדי שקלים, ואם זו היתה הפרופורציה, החוב לא היה 5 מיליארדי שקלים, הוא היה הרבה פחות.
אופיר פינס-פז: עם זה אנחנו צריכים להתמודד.
אופיר פינס-פז: אני מקבל את ההצעה של שאול יהלום.
אופיר פינס-פז: אני אקים ועדת משנה, אני אעמוד בראשה.
אופיר פינס-פז: אני לא יודע למה השופט ארבל לא נמצא כאן בדיון.
שאול יהלום: הוא שולח את סגנו.
אופיר פינס-פז: אני חושב שבדיון אסטרטגי כזה על ההוצאה לפועל הוא היה צריך לבוא, אבל יכול להיות שהיו נסיבות אובייקטיביות.
מרדכי משעני: מה ועדת המשנה צריכה לעשות?
אופיר פינס-פז: ועדת המשנה צריכה קודם כול לגבש נוסח חקיקה בתוכנו ועם הגורמים שעוסקים בזה.
אופיר פינס-פז: זאת אומרת, אנחנו נצטרך קודם כול להחליט עם עצמנו אם אנחנו נוגעים בעוד נושאים שלא נמצאים בהצעת החוק הממשלתית, אני בעד.
אופיר פינס-פז: צריך להידבר עם הגורמים השונים שקשורים למערכת הזאת, מהממשלה, דרך הגורמים האחרים, ולנסות להציע הצעה שמביא בחשבון את הדברים שהוצעו כאן.
אופיר פינס-פז: הוצעו כאן הרבה מאוד הצעות, גם בהצעת החוק הפרטית של חבר הכנסת משעני ושל חברת הכנסת מאור ואחרים, גם ברעיונות שעלו על-ידי חברי כנסת ועל-ידי הגורמים השונים.
אופיר פינס-פז: מכל העניין הזה צריך לעבד משהו נותן מענה יותר טוב לעניין הזה.
אופיר פינס-פז: אני לא מתחייב שנעשה את זה בהסכמה עם הגורמים.
שאול יהלום: רצוי.
אופיר פינס-פז: ודאי שרצוי.
אופיר פינס-פז: רצוי שתתגבש הסכמה רחבה, אבל אני לא בטוח שזה אפשרי.
אופיר פינס-פז: ננסה להגיע לתוצאה שמשנה ויוצרת מצב שהעיוותים שהיום קיימים לא יהיו, או יופחתו, או ירוסנו בצורה ניכרת.
אופיר פינס-פז: דבר אחד אני מניח שכבר מוסכם, שאנחנו לא נגבה יותר שום דבר על חוב וירטואלי, אלא רק על חוב ממשי.
אופיר פינס-פז: זה כבר מוסכם.
אופיר פינס-פז: האם אנחנו רוצים אחוז ממשהו או אנחנו רוצים מחיר ברור?
דוידה לחמן-מסר: אפשר גם זה וגם זה, תלוי באיזה גבול.
אופיר פינס-פז: יש פה הרבה מאוד מחשבה, יש פנים לכאן ולשם.
אופיר פינס-פז: צריך להתמודד עם העניין, ולכן נקים ועדת משנה.
אופיר פינס-פז: אני מתכוון לטפל בהצעת החוק במהירות, שלא תבינו שאם יש ועדת משנה, העניין יתעכב.
אופיר פינס-פז: אני מתכוון לטפל בהצעת החוק במהירות יחסית, לא נעשה שום דבר בלי שיקול דעת, אבל במהירות.
מרדכי משעני: שתי ההצעות יהיו בפני ועדת המשנה?
אופיר פינס-פז: שתי ההצעות יהיו בפני ועדת המשנה.
מרדכי משעני: למה שלא נעשה הפרדה בין הנושא של המשכנתאות לבין ההוצאה לפועל בכלל?
מרדכי משעני: בינתיים אנשים מחכים.
מרדכי משעני: נדבר רק על הנושא של המשכנתאות.
מרדכי משעני: בעניין של המשכנתאות אפשר לדבר על חוב פיגורים, על שכר טרחה, רק של משכנתאות.
מרדכי משעני: בהוצאה לפועל בכלל יש המון בעיות.
מרדכי משעני: לפי מה שאני מכיר מחוק ההוצאה לפועל, הישיבות יארכו חודשים, משום שאנחנו דנים פה בהמון בעיות.
מרדכי משעני: ניקח את התחום של חייבי המשכנתאות, ורק של הלוואות שהממשלה העמידה, ונטפל בזה.
אופיר פינס-פז: הצעת החוק לא תטפל בכל נושא ההוצאה לפועל, כי זה עולם ומלואו.
דוידה לחמן-מסר: שר המשפטים יושב עכשיו ישיבות ארוכות יחד עם הנהלת בתי-המשפט לגבש הצעה לרפורמה להוצאה לפועל, והיא כבר נמצאת בשלבי ניסוח ראשוני, ולכן עוד לא התייעצנו אתכם.
אופיר פינס-פז: החוק יעסוק בעיקר בנושא של המשכנתאות, פה ושם נכניס כמה סעיפים שאפשר גם אותם לתקן.
שלמה כהן: דידי לחמן-מסר, תתייעצו אתנו לפני שאתם עוברים לניסוח.
דוידה לחמן-מסר: היה טוב בכלל שהייתם עושים את זה אולי במקומנו.
אופיר פינס-פז: חברים, אני רוצה להודות לכם.
אופיר פינס-פז: אנחנו נשב בישיבה נוספת במועד שייקבע.
אופיר פינס-פז: אני פותח את ישיבת הפרידה של ועדת החוקה חוק ומשפט משלמה שהם.
אופיר פינס-פז: יושב-ראש הכנסת מתנצל אבל הוא נסע היום לדרום אפריקה.
אופיר פינס-פז: הפרידה משלמה היא נעימה משום שהוא מסיים תפקיד אחד ועובר לתפקיד שני ונמשיך לעבוד אתו בכנסת.
אופיר פינס-פז: אני מודה שהיא מלווה אצלי גם במידה מסוימת של צער משום שכיושב-ראש ועדת החוקה – אני מניח שגם שאול יהלום כיושב-ראש הוועדה בעבר – מצאתי בשלמה גם שותף וגם איש מקצוע מהשורה הראשונה, אדם שיודע הרבה מאוד משפטים אבל קודם כל יודע ערכים ותפישת עולם.
אופיר פינס-פז: גם כשלא הסכמנו והיינו חלוקים בדעתנו, וזה קרה לא אחת, מצאנו את עצמנו מתמודדים ומתווכחים אבל תמיד מצאתי עצה טובה, תוכן ועצה אובייקטיבית, הוא לא אמר לי את מה שרציתי לשמוע אלא את הדברים כמו שהוא ראה אותם מבחינתו.
אופיר פינס-פז: אני חושב שכך צריך לעבוד, עם לויאליות גדולה וחברות.
אופיר פינס-פז: גם כשהייתי חבר ועדה, לא רק כיושב-ראש, ראיתי בך בר-סמכא שכדאי וראוי להתייעץ אתו.
אופיר פינס-פז: אני חושב שחברי ועדה לא מעטים היו מתייעצים אתך לא מעט על הצעות חוק שלהם, על הצעות חוק של הממשלה.
אופיר פינס-פז: מהבחינה הזאת שיתוף הפעולה היה מרשים ומבחינתי לשביעות רצוני המלאה.
אופיר פינס-פז: אתה החלטת לסיים את תפקידך בעקבות העובדה שראית את עצמך כמי שמיצה את עצמו בתפקידו.
אופיר פינס-פז: למרות שבהתחלה ניסיתי לשכנע אותך להישאר בתפקיד באיזה שהוא שלב הרמתי ידיים וכיבדתי את ההחלטה שלך.
אופיר פינס-פז: הלכנו לבחירת יועץ משפטי חדש ונבחרה סיגל קוגוט ממשרד המשפטים.
אופיר פינס-פז: אנחנו מברכים אותה בהזדמנות הזאת לרגל כניסתה לתפקיד.
אופיר פינס-פז: שלמה, הרבה תודה והרבה הצלחה.
אופיר פינס-פז: יש לי ביקורת לא על התפקיד החדש אלא על זה שהוא בנוי בצורה יותר מדי רחבה וחבל.
אופיר פינס-פז: אני מאחל לך הרבה מאוד הצלחה, שתמשיך לעבוד במחיצתנו ואתנו עוד שנים רבות ושהשנה החדשה 2002 תהיה שנה מוצלחת גם למעמד הכנסת כי מעמד הכנסת הוא בשפל המדרגה ובעיניי זו ממש סכנה לדמוקרטיה הישראלית.
אופיר פינס-פז: אני מקווה שבכוחות משותפים נצליח להעלות את קרנה בחזרה.
אופיר פינס-פז: בהצלחה.
שאול יהלום: למען הדורות הבאים.
יעל דיין: אני נמצאת בוועדת החוקה מיום שנבחרתי לכנסת, מבחינתי לדורותיה בכל כנסת שהייתי בה.
יעל דיין: הקניית החשיבות לעבודה בוועדה משתווה גם לפרק הלימוד של כל אחד מהמחוקקים, שמתחדש כל הזמן, כאשר הוא חבר ועדת החוקה.
יעל דיין: אני לא משפטנית, הרקע שלי הוא לא של משפטים.
יעל דיין: לגבי אנשים שאינם משפטנים היתה לי בהתחלה הרגשה – גם לדדי צוקר – שזה היכל קודש שנכנסים אליו בלי הכלים המתאימים.
יעל דיין: אני רוצה לומר ששלמה, כמו יועצים משפטיים אחרים במשכן, עשו לי את המעבר קל.
יעל דיין: אתה מקבל על עצמך את העובדה שאתה מחוקק חוקים – אני זוכרת את החוקים הראשונים שלי שראיתי אותם כעובדה בספר החוקים - בלי שתהיה לך הרגשה של השלמות המקצועית.
יעל דיין: היועץ המשפטי וזה לא משנה אם זו אנה, או צבי ענבר בשעתו, שלמה בעבודה היומיומית והיועצים שאני עובדת אתם קרוב בוועדה בראשותי, יוצרים גשר גם של מורה, גם של חילופי דעות ולא רק תוספת השכלה ללכת לברלינגטון או לאטביה לקבל תואר, אלא נדבך שחסר ולא יכול להיות לכולנו, כי לא הייתי רוצה לראות כנסת שכולה משפטנים.
יעל דיין: גם אם היו לי חילוקי דעות עם שלמה הם תמיד היו מנומקים היטב.
יעל דיין: בתחום העיקרי שאני עוסקת בו שוויון נשים ואלימות כלפי נשים, מבחינת ועדת החוקה ולא רק הוועדה שלי, אין לנו חילוקי דעות עקרוניים, בוודאי שיש תמיכה רעיונית מוחלטת בכל דבר שנוגע בשוויון.
יעל דיין: לפעמים נסחפים עם זה כשאומרים לי: אם שוויון אז שוויון עד הסוף, זאת אומרת, בדברים שלא מוצאים חן בעיניכם , מה עם גבר שלא נכנס להריון, מה עם גבר שאין לו סרטן שד, שלא יהיו זכויות יתר.
יעל דיין: שלמה לא לקה בזה אף פעם, הוא הבין את אי-השוויון הבסיסי, חלקו ביולוגי, חלקו חברתי, חלקו דתי והוא היה שותף פעיל למאמץ להביא דברים על תיקונם ביחס לעתיד אני מכה על חטא שהוא איננו אישי.
יעל דיין: הצורה שבה התגלגל הענין של נציבות הדורות הבאים – לצערי זה לא על שולחננו אלא אם חוק הביטול שלי יצליח לחזור אל השולחן הזה – ההרחבה בענין הזה היא עיוות שאולי לא אליו התכוון המחוקק.
יעל דיין: אנחנו מוצאים את עצמנו עם שלמה, שאהוב ומקובל עלינו – אם זה אכן יתממש – בראש מערכת שמגדילה את הכנסת ויוצרת התנגדות.
יעל דיין: אז שיהיה לך בהצלחה.
יעל דיין: את סיגל אני מכירה משדות מרעה דומים בוועדה שלי ואני שמחה שאת אתנו ומברכת אותך.
שאול יהלום: השמחה הכי גדולה שיש לנו היא ששלמה נשאר אתנו, הוא בסך הכל עובר חדר, מתפקיד כאן בוועדה לתפקיד שאני מקווה שהוא יצליח בו, שהנציבות תקרום עור וגידים והוא ידע לנווט אותה לא רק בצד המשפטי אלא הרבה מעבר לכך.
שאול יהלום: מה שאפיין את שלמה הם שלושה דברים.
שאול יהלום: למרות שאומרים את זה כדבר אחרון אני אומר את זה כדבר ראשון: יחסי אנוש.
שאול יהלום: מדובר באדם שתוכו כברו, חביבותו וסבר הפנים היפות שלו.
שאול יהלום: אצלנו הפוליטיקאים אין אף אחד כזה, אבל מסביבנו קשה למצוא אדם כזה.
שאול יהלום: דבר שני, המקצועיות שלו.
שאול יהלום: אין חולק על זה שמעולם הוא לא הכשיל אותנו, אנחנו לא נכשלנו בו ותמיד היתה לו אוזן וידע איפה למצוא את התשובות הנכונות.
שאול יהלום: הדבר השלישי, הערכים.
שאול יהלום: אנחנו רגילים לכך שעריכת דין זה ענף שנתון לשכירה, לפעמים מדובר באנשים ששוכרים עורכי דין והם עצמם אשמים גדולים, המקצוע הזה הפך למקצוע שאיננו של ערכים.
שאול יהלום: כאשר אתה מוצא יועץ משפטי שאתה מרגיש בשיחות אתו שהוא לא מוכן לכל דבר, שהוא מתקן אותך בכיוונים של יושר וערכים, אלה דברים מלבבים ואינם מצויים.
שאול יהלום: על כל זה אני מברך אותך, את רעייתך, את הילדים שלך ומאחל לך הרבה שנים שלא רק תצפה את מה שיהיה לדורות הבאים אלא שגם תחיה עם הדורות הבאים יחד עם משפחתך.
יוסף לפיד: סיגל, אני מברך אותך, את נכנסת לנעליים גדולות מאוד.
יוסף לפיד: אני לא יודע מי קדם לשלמה ואני לא רוצה לפגוע בו אבל שלמה יצר פה מאטריצה של עובד ציבור שהוא מעבר לדברים שכתובים בחוק.
יוסף לפיד: הוא גם יועץ, גם מפשר, גם מתוו, גם ממתן, גם מציל מצבים של מבוכה.
יוסף לפיד: על-ידי כך הכבוד שבו התייחסו חברי הכנסת בוועדה הזאת לעבודתו היתה מעל ומעבר לשם של התפקיד ואפילו מעבר לעובדה שהוא שופט בפנסיה, דבר שבוודאי מוסיף כבוד.
יוסף לפיד: יש משהו מרגיע באישיותו של שלמה והרגשה שאתה בידיים טובות, שאתה עוסק עם אדם שהוא גם מקצוען, גם ישר, גם הוגן וגם דיסקרטי.
יוסף לפיד: מספר הדברים שנמנעו בזכותך הוא לא יותר גדול ממספר הדברים שנעשו בזכותך ולפעמים יותר חשוב הדבר שנמנע מן הדבר שנעשה.
יוסף לפיד: לכן, אני מאחל לך, אופיר, שגם בהמשך תהיה משלמה התמיכה שזכית בה בייחוד בתחילת הדרך שלך.
יוסף לפיד: הואיל ויש לי חלק קטן בג'וב שקיבלת ונמצאו ציניקנים ופופוליסטים שעלו על הכהונה הזאת – כי מקנאים בה ומפחדים מפניה – אני רוצה לומר לך שקיבלת את אחד הג'ובים היותר מאתגרים ומעניינים שהוצעו בכנסת מזה שנים רבות.
יוסף לפיד: זה משהו חדשני שיכול להיות דוגמה בקנה מידה עולמי ואני בטוח שבתוך עשר שנים יהיו נציבים כאלה ברחבי אירופה.
יוסף לפיד: אני בטוח שהחוק שהולדתי אותו ושהוא הדבר הכי יקר לי בכנסת נמצא בידיים הכי טובות.
יוסף לפיד: אני בטוח שבסבלנות, בהקפדה, בשיטתיות ובידענות תבנה את הג'וב הזה ככלי עזר חשוב ביותר בעבודת החקיקה בישראל.
יוסף לפיד: אני מאחל לך הצלחה בתפקידך.
אופיר פינס-פז: בבקשה, דדי צוקר.
דדי צוקר: עבדתי עם שני יועצים משפטיים ושניהם היו קליינטים, בהתחלה היתה דידי לחמן-מסר, היא ראויה לסגה נפרדת בכשרון וביכולת, היא סוג של אנרגיה שצריך להחזיק אותה בידיים.
דדי צוקר: שלמה הוא קליינט מסוג אחר אבל הוא הוכחה לזה שמאוד רצוי, כדאי ומומלץ שגם יועצים משפטיים יבואו עם השקפת עולם.
דדי צוקר: החדר הזה מפוצץ בידע מהממשלה, מהמוסדות שמגיעים הנה שהם עתירי ידע, ומקצוענות יש פה לאין שיעור, כמה שרק צריך.
דדי צוקר: ראשית ראוי שיושבי-ראש ועדה לפעמים לא יהיו משפטנים, לפחות אחריי יש שתיים-שלוש דוגמאות לא רעות לזה.
דדי צוקר: הם באו עם השקפת עולם, הידע והמקצוענות כבר יימצאו.
דדי צוקר: אם אפשר שליועץ המשפטי, שחייב להיות מצויד בהרבה ידע ומקצוענות, תהיה גם השקפת עולם – זה מומלץ.
דדי צוקר: אם יכולים להיות לו עוד חיים בנוסף לחיים המקצועיים עוד יותר מומלץ, זה מבטיח איזו ראייה אחרת.
דדי צוקר: טומי לפיד דיבר על הפישור והגישור, לא מדובר באיזו מיומנות טכנית, או כפתור שלוחצים עליו, אלא מדובר במישהו שמקיים עוד מערכות חיים והצד המקצועי הוא עוד צד אבל יש חיים מעבר להם.
דדי צוקר: זה משביח גם את היועץ המשפטי.
דדי צוקר: לכן שלמה היה יותר משובח מאשר יועץ משפטי גם אם קודם הוא היה שופט.
דדי צוקר: ההשבחה העיקרית היתה העובדה שהיו לו עוד מערכות חיים וראייה יותר ברורה.
אופיר פינס-פז: בבקשה, אריה האן.
א' האן: אני מאמץ את כל מה שנאמר כאן ואני רק רוצה להוסיף כמה מלים.
א' האן: הניסיון שלי כמזכיר כנסת עם שלמה הוא עבודה בכיף.
א' האן: מעבר לזה שהוא משפטן מעולה – את זה כולם יודעים – הוא יצירתי מאוד, מהיר מאוד והחלטי מאוד.
א' האן: אחרי שהוא היה נותן לנו חוות דעת ידענו שאפשר לישון בשקט.
א' האן: גם כשהוא שם לנו רגליים והיה אומר:
א' האן: כך אתם לא יכולים ללכת, תמיד זה היה עם חיוך מלבב שלא היינו יכולים לכעוס עליו.
א' האן: במשך הזמן נוצרו בינינו גם יחסי חברות, הוא חבר טוב וכל עצה שלו היא לענין.
א' האן: לגבי הדורות הבאים.
א' האן: בדרך כלל כל הצעת חוק פרטית עוברת דרכי ובעוונותי אני לא מספיק לקרוא את כולן אבל כאשר הגיעה ההצעה של טומי לפיד קראתי אותה ולא ידעתי מאיפה הוא המציא את הדבר הזה.
יוסף לפיד: מהראש.
א' האן: לאט לאט עקבתי אחרי החומר.
א' האן: אני ישבתי בוועדה שהחליטה לסמן את המועמדים.
א' האן: יושב כאן חבר-הכנסת יוסי כץ והוא יעיד על כך.
א' האן: כששלמה הציג את משנתו כולם השתכנעו.
א' האן: הוא הציג את הנושא בכשרון רב ובצורה חיה שהפכתי חסיד של הנושא.
א' האן: אני בטוח שזה יהיה כפי שאמר טומי, זה יעלה את הענין ואני משוכנע שלאט לאט פרלמנטים רבים בעולם ילמדו את הנושא וזה יהיה לא רק מנת חלקם של אנשי כנסת ישראל אלא של הרבה פרלמנטים.
א' האן: שלמה, אני שמח מאוד שנשארת במחוזותינו.
א' האן: אני בטוח שכאשר נצטרך אותך, אם נביא לפתחך שאלה, אוזנך תהיה קשובה.
א' האן: לך, לרעייתך ולילדים כל טוב.
אופיר פינס-פז: אני מנצל את ההזדמנות להרים כוסית "לחיים".
אופיר פינס-פז: שלמה, תודה ובהצלחה.
אופיר פינס-פז: (מרימים כוסית).
אופיר פינס-פז: בבקשה, אנה שניידר.
אנה שניידר: רציתי להוסיף פן אישי.
אנה שניידר: שלמה ואני הגענו פחות או יותר באותו זמן לכנסת.
אנה שניידר: נוצרו בינינו יחסי ידידות.
אנה שניידר: אני אוהבת את הססגוניות שלו, בחנו מספר מסעדות בירושלים ביחד ולפעמים הוא גם עזר לי להפיג כאב ראש כי הוא יודע קצת רפואה טבעונית.
אנה שניידר: גם אם פה ושם היו בינינו חילוקי דעות בסך הכל אנחנו ידידים.
אנה שניידר: הערכתי מאוד את הדרך המכובדת שבה התמודדנו על התפקיד של היועץ המשפטי לכנסת.
אנה שניידר: גם לאחר שנבחרתי הוא המשיך בתפקידו בצורה נאותה ומכובדת.
אנה שניידר: אמרתי לו שהתפקיד של נציב הדורות הבאים בעיני הוא קצת איזוטרי ואני לא בטוחה שמשפטן צריך למלא את התפקיד הזה, אבל אם הוחלט שמשפטן ימלא אותו אז שלמה מתאים לתפקיד כמו כפפה ליד.
ענת מאור: העובדה שאנחנו לא מוותרים על זכות הדיבור למרות שהרוב כבר נאמר מעידה על הדבר.
ענת מאור: דדי דיבר על השקפת העולם והמקצועיות ואני חותמת על זה.
ענת מאור: אנה דיברה על הססגוניות, רק בוועדת המדע נודע לי על הענין של הרפואה האלטרנטיבית וממש הופתעתי.
ענת מאור: הנושא של אינטגריטי הוא נכס שהולך ונעלם גם בפוליטיקה וגם בישראל אבל אצל שלמה זה היה.
ענת מאור: בענין הגישור, הדגש היה על הגישור ולא על הפשרה.
ענת מאור: לא היו פשרות רקובות.
ענת מאור: שלמה, בעיניי ביטאת את דרך המלך, שגם הוא מושג שנעלם כי הכול מקצין והכול סקטוריאלי ופה היה משהו עמוק.
ענת מאור: אני רוצה לומר לרעיה, יש כל כך הרבה חברי כנסת שהם שובינסטים ואנחנו מכירים אותם אבל הערכת נשים וחקיקה לזכויות הילד הוא נכס שלא יסולא בפז.
ענת מאור: לא צריך לשכוח שאתה באת מהדרום.
ענת מאור: שלמה, טוב שאתה אתנו והרבה הצלחה.
ענת מאור: סיגל, הרבה הצלחה.
אופיר פינס-פז: ענת, אני רוצה להודות לך על זה שאתמול חיזקת את כולנו במאבק של הנכים.
אופיר פינס-פז: כולנו צריכים להעריך את העובדה שהיית וישנת אתם בלילה.
אופיר פינס-פז: זה מאוד מרשים ואני מעריך את זה מאוד.
נחמה רונן: אני רוצה להתייחס לתפקיד הבא שלך, היו לנו כמה שיחות על זה.
נחמה רונן: קראנו ציניקנים לא מעטים שחידדו את העפרונות שלהם וכתבו דברים שלא היו נעימים לי לקריאה.
נחמה רונן: אני חושבת שאף אחד לא מבין מה גודל האחריות בתפקיד הזה.
נחמה רונן: לפני שהתמנית כשדיברנו על החשיבות של התפקיד הזה בתחום של ערכים סביבתיים ואיך המדינה הזאת הולכת להיראות בחמישים השנים הקרובות, אולי הצלחנו להבהיר מעט כמה עבודה תהיה לך וכמה אני שמחה שיש פה נציג שלא מפחד ולא עושה חשבון לאינטרסנטים כאלה או אחרים, או למשרדי ממשלה שנושא איכות הסביבה הוא הדבר האחרון שמעניין אותם.
נחמה רונן: אני תולה בך המון תקוות מבחינת היכולת שלך להילחם עם כל החקיקה האחרת שתעבור פה ועם כל האינטרסים האחרים של הממשלה, שבדרך כלל הם לא בדיוק לטובת האינטרסים הסביבתיים של האזרח, אני לא מדברת כרגע על המדינה.
נחמה רונן: המון בהצלחה ותינתן כל העזרה שאפשר.
אופיר פינס-פז: חבר-הכנסת יוסי כץ, בבקשה.
יוסי כץ: אני רוצה לומר שלושה דברים.
יוסי כץ: 1.
יוסי כץ: לסיגל, שהיא הצעירה מבינינו.
יוסי כץ: אני משוכנע שנתברכתם ביועצת משפטית מעולה, משפטנית מצוינת, היא הוכיחה את עצמה בכמה חוקים שחוקקו גם בוועדת החוקה.
יוסי כץ: ההצטרפות שלה לצוות המשפטנים שלנו היא ברכה לכנסת.
יוסי כץ: 2.
יוסי כץ: לגבי שלמה.
יוסי כץ: בוועדת החוקה עברתי כמה סערות מאוד מעניינות, כולל תיקון בחוק יסוד: הממשלה.
שלמה שהם: כשאמנון חלה.
יוסי כץ: היו כמה מעשי חקיקה שגם זכו לכותרות.
יוסי כץ: טוב לראות פה את דדי שתמיד לקחתי אותו כדוגמה ליושב-ראש ועדה שאינו משפטן ועשה את העבודה בצורה יוצאת מן הכלל ונתן כיוון דרך גם לאחרים.
יוסי כץ: 3.
יוסי כץ: לגבי נציב הדורות הבאים.
יוסי כץ: אני רוצה להיות ישר אתכם ועם שלמה.
יוסי כץ: לתומי חשבתי שנציב הדורות הבאים צריך להיות אדם עם דיסציפלינות אחרות, אדם שיש לו גם ידע בתחומים אחרים ולא רק בתחום המשפטים.
יוסי כץ: אני עמדתי בראש ועדת המכרזים שממליצה בפני יושב-ראש הכנסת וישבו אתי פרופסורים רציניים.
יוסי כץ: חרה לי ששלשום במאמר מערכת ב"הארץ" כתבו שתפרנו את התפקיד לשלמה שהם וכי האזרחים התמימים שהגיעו לא ידעו שזה תפור מראש.
יוסי כץ: אני רוצה שתדעו שישבנו שעות ארוכות שלושה פרופסורים: פרופ' אמנון רובינשטיין, פרופ' יעקב קופ, ד"ר רפי מלניק ועבדכם הנאמן וכל אחד שנכנס שאלנו אותו לפחות שלוש שאלות רציניות.
יוסי כץ: קיבלנו תשובות וניהלנו דיאלוג וזה נעשה בצורה הכי רצינית שוועדת מכרזים יכולה לעשות.
יוסי כץ: אני אומר לכם ישירות שהתכוונתי להמליץ על שלמה בעדיפות שניה אבל ההופעה שלו היתה כל כך מרשימה שהגשנו אותו באותה עדיפות ויושב-ראש הכנסת בחר כפי שבחר.
יוסי כץ: איחלתי לך הצלחה, אני מאחל לך הצלחה ואני משוכנע שתתגבר גם על המלחמות של חברי הכנסת לגבי תקציבים ולגבי כל מה שקראנו ונמצא פתרון שיהיה לכבודה של הכנסת ולטובתה של מדינת ישראל.
יוסי כץ: אני משוכנע שאתה במקום המתאים ואני בטוח שכולנו נזכה לעבודה טובה, לעזרה ולסיוע ושתמלא את התפקיד שהחוק החדש מטיל עליך.
אופיר פינס-פז: בבקשה, אד פרידמן.
עו"ד אדווין פרידמן: בתור נציג לשכת עורכי הדין שהשתתף כאן בכמה דיונים אני רוצה להביע את ההערכה של הלשכה לעבודתו של שלמה.
עו"ד אדווין פרידמן: יותר מזה, שלמה הביא הערכה רבה למקצוע.
עו"ד אדווין פרידמן: מצד כל חברי הבית מכל הסיעות ציינו כאן לא רק את המקצוענות אלא גם את הערכים.
עו"ד אדווין פרידמן: תוך כדי עבודתו הצליח שלמה להביא את הפן הערכי לכל נושא החקיקה בלי שמישהו חשב שהוא עושה את זה ממניעים פוליטיים או שהוא מייצג צד אחד נגד צד שני.
עו"ד אדווין פרידמן: זו ההצלחה הגדולה שלו.
עו"ד אדווין פרידמן: אני מאחל לו הצלחה בעתיד.
עו"ד אדווין פרידמן: אני מאחל הצלחה גם ליועצת המשפטית החדשה.
אופיר פינס-פז: סיגל קוגוט, בבקשה.
עו"ד סיגל קוגוט: שלמה, בתור מי שעבדה אתך מהממשלה אני יכולה להגיד שלא היית קפדן ולא היית ביישן, למדת הרבה ולימדת הרבה, הפגנת סובלנות לכל דעה, היית אדם נעים בנושאים כלליים ולא רק משפטיים.
עו"ד סיגל קוגוט: ידעת לבזר סמכויות ולהאציל סמכויות.
עו"ד סיגל קוגוט: כל הכבוד לך ובהצלחה.
אופיר פינס-פז: שלמה, בשם כל חברי הוועדה אני מעניק לך תשורה סמלית, מדליה של הכנסת.
אופיר פינס-פז: כתבנו לך פה דברי ברכה: לשלמה שהם בהוקרה ובהערכה רבה מטעם כל חברי הוועדה ומטעם צוות העובדים הרבה הצלחה.
אופיר פינס-פז: שלמה, בבקשה.
שלמה שהם: אני רוצה לומר שאני זקוק לנחת הרוח בימים האלה, הדבר הזה בהחלט נותן לי כוחות מחודשים לעשות דברים.
שלמה שהם: קודם כל אני רוצה לומר תודה לאורית, לאורי ולנעה שנמצאים פה.
שלמה שהם: אני מאוד שמח שאתם אתי פה ברגעים האלה.
שלמה שהם: אני רוצה לומר תודה לכל אחד מהאנשים שבירכו.
שלמה שהם: כמעט שבע שנים אני ממלא עכשיו בוועדת החוקה חוק ומשפט.
שלמה שהם: הגעתי לכאן מבית-המשפט.
שלמה שהם: דדי, אתה היית הראשון שקיבל אותי כאן.
שלמה שהם: המעבר היה כל כך חריף וחד משיפוט לייעוץ משפטי, העובדה שאתה כבר לא מורה עם האצבע ומישהו הולך לבית-סוהר אלא אתה צריך להסתכל לאנשים בעיניים, לנסות לשכנע למה ראוי וכדאי לקבל את עמדתך, וההתמודדות הערכית היומיומית עם שאלות כבדות משקל בוועדה הזאת.
שלמה שהם: צריך לדעת שפה זה תנור האפייה של החוקים, כאן המקום שבו מוכרעות השאלות.
שלמה שהם: לפעמים אנשים עובדים שנים רבות ואחר-כך, לפעמים בתוך מהלך של דקות, הרוח נוטה לכאן או לשם וצריך למצוא את שביל הזהב ואת דרך המלך ולשלם את המחיר שלא להיות נחמד תמיד, לשלם את המחיר של עמידה על עקרונות מסוימים, לפעמים גם התערבות מהותית שלא תמיד נעימה ליושב-ראש הוועדה ולאנשים אחרים.
שלמה שהם: הדברים הם לא קלים.
שלמה שהם: אומר בגלוי שאני גאה מאוד על העבודה שלי פה בשנים האלה למרות שלא צנוע לומר זאת.
שלמה שהם: אני יודע שעשיתי כמיטב יכולתי לנווט את הספינה הזאת ואולי זו ספינה מהחשובות ביותר בבנין הזה.
שלמה שהם: גם כשלא הצלחתי, גם כשהתקבלו החלטות שחשבתי שהן לא ראויות, אני יודע שעשיתי הכול להוביל את הדברים לפי הכרתי ואמונתי.
שלמה שהם: אתם צריכים לזכור שאני לא יושב-ראש הוועדה ולא איש נבחר אלא רק יועץ משפטי.
שלמה שהם: ההשפעה בחלקה הגדול היא מאחורי הקלעים ובחדרי חדרים ולפעמים באמירות תוך כדי דיון.
שלמה שהם: אתחיל מהסוף.
שלמה שהם: אני רוצה להביע לך תודה, אופיר, על הזמן שהיינו יחד.
שלמה שהם: זה לא סוד שחששתי כשהגעת לפה כי אומרים שאופיר פינס זה אדם שקשה לעבוד אתו.
שלמה שהם: אני רוצה לומר לך שהיתה לי התחלה טובה.
שלמה שהם: לא תמיד הסכמנו, לפעמים היו דברים לא קלים אבל ראיתי את היושר שלך, את האמונה שלך בדרך ואת העמידה שלך על הדברים שאתה מאמין בהם.
שלמה שהם: משום שאתה היית זה שמחליט ומאשר קיבלתי את הדברים.
שלמה שהם: אני רוצה להגיד תודה לשאול ולאמנון שלא נמצא פה.
שלמה שהם: עם שאול יהלום עברתי תקופה מאוד יפה.
שלמה שהם: הבטחת לי שכאשר אעזוב תכתוב לי חרוזים ולא כתבת.
שלמה שהם: כששאול עזב כתבתי לו סאגה בחרוזים.
שלמה שהם: מאוד נהניתי בעבודה עם שאול יהלום.
שלמה שהם: אציין קוריוז אחד.
שלמה שהם: אותו יום של חוק שוויון זכויות לאנשים עם מוגבלות כמעט עלה לשאול במשרת שר, זה לא היה צחוק.
שלמה שהם: הוא היה צריך להיות מושבע אחרי הצהרים והממשלה התנתה את השבעתו בזה שהוא יסיר את החוק או חלקים ממנו.
שלמה שהם: זה היה עם יעקב נאמן.
שלמה שהם: אז כולם דיברו נגד שאול והוא אמר: רבותי, אני שומע את כל מה שאתם אומרים אבל לא יעזור לכם, החוק הזה יעבור.
שלמה שהם: אני זוכר גם את הצעקה ואת המכה על השולחן.
שלמה שהם: ראוי לזכור לו את זה דווקא בימים שבהם הנכים שובתים.
שלמה שהם: אני רוצה לומר תודה לדדי שקיבל אותי כאן.
שלמה שהם: ברצונו או שלא ברצונו היה מעגל הפינות שלי.
שלמה שהם: באתי לכאן כשלא היתה חפיפה ביני לבין דידי לחמן-מסר ונפלתי לתוך הצעות חוק ודברים שלא ידעתי בהם מי נגד מי ולמה ודדי עזר לי.
שלמה שהם: אני רוצה להגיד תודה לטומי לפיד.
שלמה שהם: כתבתי לו שאני מרגיש לגביו כמו פינוקיו לגבי סבא ג'פטו.
שלמה שהם: הוא יצר איזו בובת עץ, התפקיד נולד ועדיין לא נפחו בו ממש רוח חיים.
שלמה שהם: כך אני מרגיש.
שלמה שהם: המדהים הוא שלמרות שטומי מאמין שהוא הגה את זה במוחו הקודח, ככל שאנחנו חוקרים ולומדים יותר מסתבר שהדברים האלה קיימים בעולם הגדול.
שלמה שהם: יש אמנה של יונסק"ו למען הדורות הבאים.
שלמה שהם: אנחנו מדינה בהפתעה, אנחנו קמים בבוקר ויש בעיה של אלימות נוראה.